Skuespiller John Hurt er død
John Hurt ble 77 år gammel, skriver britiske The Independent. Hurt har medvirket i et stort antall kjente filmer, tv-serier og teaterstykker de siste 60 årene. Mest kjent er han nok for sin rolle som «elefantmannen» i David Lynch-klassikeren med samme navn fra 1980. Senere har han spilt i filmer som «Alien», «V for Vendetta» og flere Harry Potter-filmer. Sommeren 2015 fikk Hurt påvist kreft i bukspyttkjertelen. – Jeg kan ikke si at jeg bekymrer meg om min dødelighet, men det er umulig å komme i min alder og ikke dvele litt ved det, sa skuespilleren til Radio Times høsten samme år. Hurt er kjent for å dø i sine roller og publikum har gjennom karrieren sett ham dø hele 40 ganger på lerretet. Etter kreftdiagnosen fortsatte Hurt å jobbe, og han har blant annet en rolle i det britiske krigsdramaet «Darkest hour», som fortsatt spilles inn. Fikk du med deg? David Lynch bekrefter «Twin Peaks»-comeback I serien, der Gary Oldman spiller Winston Churchill, har Hurt rollen som statsminister Neville Chamberlain. Det er uklart om alle scenene til Hurt er ferdiginnspilte. I 2015 ble John Hurt slått til ridder av dronning Elizabeth II og kunne kalle seg Sir John.
Han ble kjent for sin rolle som «elefantmannen». Nå er den britiske skuespilleren død.